b"\n_START_ARTICLE_\nMas Bosc\xc3\xa0 (Badalona)\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situada en un terreny marcat per diferents terrasses, amb accessos per la riera de Pomar i pel cam\xc3\xad a can Miravitges, a m\xc3\xa9s de la carretera de can Ruti, a l'altra banda de la qual hi ha, precisament, el tur\xc3\xb3 d'en Bosc\xc3\xa0, jaciment arqueol\xc3\xb2gic on hi ha un poblat ib\xc3\xa8ric._NEWLINE_\xc3\x89s una masia de planta baixa, pis i golfes, de tipus basilical, amb alguns elements afegits. L'escala sobresurt a l'exterior en forma de torre quadrada, que est\xc3\xa0 adossada al cos de la masia. A la fa\xc3\xa7ana principal hi destaquen les finestres g\xc3\xb2tiques i un porxo amb terrassa davant de l'entrada, a nivell de la planta baixa. T\xc3\xa9 annexa una capella de planta circular, constru\xc3\xafda l'any 1850, dedicada a Sant Isidre._NEWLINE_Al subs\xc3\xb2l hi ha restes d'un assentament rom\xc3\xa0. A m\xc3\xa9s, la masia tamb\xc3\xa9 conserva interessants elements dedicats a l'elaboraci\xc3\xb3 del vi, i un important arxiu particular.\n_START_SECTION_\nHist\xc3\xb2ria\n_START_PARAGRAPH_\nEl poblament en aquest indret \xc3\xa9s un dels m\xc3\xa9s antics del terme, doncs la masia es va establir sobre una vil\xc2\xb7la romana, localitzada a les vinyes de la finca, que remunta fins a l'\xc3\xa8poca tardoromana o amb origen en un poblament franc. A la zona, antigament anomenada Monasteriolo, \xc3\xa9s a dir Monistrol, s'hi ha localitzat una necr\xc3\xb2polis del segle X, i als voltants tamb\xc3\xa9 s'ha trobat diverses restes cer\xc3\xa0miques ib\xc3\xa8riques i romanes._NEWLINE_La masia com a tal est\xc3\xa0 documentada des del segle XI, i el 1317 consta com a propietat de la fam\xc3\xadlia Montcerd\xc3\xa0 o Mont Cerdano, de qui va passar per casament de la pubilla a Antoni Bosc\xc3\xa0 el 1440, fam\xc3\xadlia de qui ha quedat el nom. La construcci\xc3\xb3 actual data del segle XVI. _NEWLINE_El 1860 era propietat de Josepa Gal\xc3\xad i Bosc\xc3\xa0 i consta com a caser\xc3\xado en el nomencl\xc3\xa0tor municipal, amb un conjunt de quatre edificis. Quan es realitza l'inventari de patrimoni local, el 1980, era de la fam\xc3\xadlia Malet de Travy, que encara hi feia explotaci\xc3\xb3 agr\xc3\xadcola i amb un consum familiar del vi. Cal destacar que el mobiliari barroc de la capella es va cremar el 1936, amb l'esclat de la revoluci\xc3\xb3 durant la guerra civil."